Vasemmistoliiton kansanedustajan luokkasotaisa kielikuva hallituksesta on puhuttanut netissä.

Kansanedustajat Anna Kontula (vas.) ja Ben Zyskowicz (kok.) olivat perjantai-iltana Ruben Stillerin vieraina TV1:n Pressiklubissa.

Anna Kontulan reippaasta tokaisusta ohjelmassa on liikkeellä hieman virheellisiä versioita. Seuraavassa on kyseisen kohdan (Areenan videolla noin 24:05 alkaen) sananvaihto sanasta sanaan.

Ruben Stiller: Otetaas tähän pieni tällainen ennuste. Laitetaan tuohon näkymätön kristallipallo. Anna, minkälainen – ja yritä puhua mahdollisimman konkreettisesti ihmisille – minkälaisen Suomen sinä näet, jos tämä hallituspohja nyt toteutuu? Minkälaisen Suomen näet edessäsi neljän vuoden kuluttua?

Anna Kontula: No mä näen Suomen jossa työläisen veri on halpaa.

Ruben Stiller: Herrajjumala! Kuulitteko!?

Anna Kontula: …Suomen, jossa naisten asema on hieman heikompi kuin se on tällä hetkellä, säätykierto on hieman hitaampaa kuin se on tällä hetkellä, työtä tehdään hieman heikommin ehdoin kuin tällä hetkellä, ja jossa ehkä sitä vasten on saatu talous semmoseen prosentin, mahdollisesti ehkä puolentoista nousuun, ihan siellä niinkuin neljän vuoden päässä.

Kommenttiin palattiin vielä ohjelman lopussa. Ruben Stiller totesi naureskellen, että ”tästä ohjelmasta jää muun muassa ikuisiksi ajoiksi leijumaan tähän studioon lause ’työläisen veri on halpaa’, jonka Anna Kontula sanoi”.